

הכנסת

ג' באב התשע"ה

19 ביולי, 2015

**968**

לכבוד

יו"ר הכנסת, ח"כ יולי יואל אדלשטיין

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

הצלת מלון הנסיכה אילת

דברי הסבר:

מלון הנסיכה באילת הוא מלון רווחי המנוהל כהלכה אשר לו חשיבות גדולה במרקם התיירות בעיר אילת. למרות הצלחת המלון הוא עשוי לעמוד בפני סגירה. בעלי המלון, משפחה גרמנית ציונית אשר דאגה להימנע מפיטורי עובדים גם בתקופות השפל בתיירות למשל בזמן האינתיפאדה, עשויים לאבד את הנכס בן השקיעו כסף רב לאורך השנים. זהו מסר שלילי לסביבה העסקית בישראל ומכה לתחרות בתחום התיירות המוגבל ממילא בעיר אילת.   
  
בשנת 2011 עבר המלון לניהול חיצוני של רשת ישרוטל. בדיעבד, ובניגוד למידע מוקדם, הודיע הממונה על ההגבלים העסקיים שהוא אוסר על המהלך. לאחר מסע תלאות במערכת המשפט הישראלית, נחתם הסכם פשרה בזכותו ניתנה לבעלים אורכה להתארגן על מנת למצוא חלופות אחרות לניהול המלון. הסתבר שהחלופות החדשות (רשת רימונים ורשת טמרס) אינן מקובלות על בנק הפועלים אשר הזדרז להעמיד לפירעון מידי את כל מערך המימון של המלון והטיל על בעליו כנסות על פירעון מוקדם בסך עשרות מיליוני שקלים.   
  
נוצר מצב חלמאי בו מצד אחד הבנק מתנה את המימון בקיום העסקה רק עם רשת ענק, ישרוטל, ואילו הממונה על ההגבלים אוסר על כך. מסע הייסורים הוביל את המלון למצב של סכנת סגירה שתפגע בתיירות ובמשקיע הוגן למרות שהעסק רווחי. יש למצוא בדחיפות פתרון הולם לתסבוכת המיותרת הזו שעשויה לפגוע באמינות הסביבה העסקית בישראל ובוודאי לצמצם את היצע שירותי התיירות בעיר אילת.

בכבוד רב,

חברת הכנסת נאוה בוקר